Lyüsya Çebotina

Lyüsya Çebotina (Lyudmila Andreyevna Çebotina, , ) — rusiyalı müğənni, bəstəkar və aktrisa. 2022-ci ildə "Monako Günəşi" ("Солнце Монако") adlı sinqlı ilə "Qızıl Qrammofon" mükafatına layiq görülmüşdür.

 Həyatı və karyerası 
Lyüsya Çebotina 26 aprel 1997-ci il tarixində, Rusiya Federasiyasının Kamçatka vilayətində yerləşən Petropavlovsk-Kamçatski şəhərində anadan olmuşdur. Onun anası Anna və Elizaveta adlı bacısı vardır. Bacısı hazırda Birləşmiş Ərəb Əmirliklərində daşınmaz əmlak agenti kimi fəaliyyət göstərir.

Uşaqlıqdan musiqiyə maraq göstərmiş, dörd yaşında ilk dəfə səhnəyə çıxmışdır. On dörd yaşında isə ilk bəstəsini yazmışdır.

O, Dövlət Estrada və Caz İncəsənəti Musiqi Kollecini bitirmiş və estrada-caz vokalı üzrə müəllim ixtisası almışdır.

2015-ci ildə Çebotina Ukraynanın "The Voice" ("Голос") layihəsinin beşinci mövsümündə iştirak etmiş və Svyatoslav Vakarchukun komandasında yarımfinala qədər yüksəlmişdir. O, həmçinin Hindistanın "Dil Hai Hindustani" adlı televiziya müsabiqəsində və Rusiya-1 kanalında yayımlanan "Main Stage" layihəsində iştirak etmişdir.

2017-ci ildə "Yeni Dalğa" ("Новая волна") müsabiqəsində ən yaxşı stil sahibi iştirakçı seçilmişdir.

Eyni zamanda, müğənninin məşhur tərcümeyi-halına görə, tənqidçi Aleksey Majaev, onun debüt albomunu nəzərdən keçirərkən, bunları deyir: "Lyusya Çebotinanın populyarlığı tamamilə gözlənilmədən gəldi. Bir gecə bir qız İnstaqramda Ariana Qrande mahnısının cover versiyasını yerləşdirdi və səhər oyananda o, izləyicilərinin sayının dramatik şəkildə artdığını aşkar etdi."

2019-cu ildə "Cheksiz Sevgi" ("Безлимитная любовь") adlı mini-albomunu təqdim etmişdir.

2020-ci ilin iyun ayında Dmitri Malikovla duetdə oxuduğu "Unison" mahnısını təqdim edir.

2021-ci ildə "The End" adlı albomu çıxır. Albomun aparıcı mahnısı olan "Solntse Monako" artıq noyabrın ortalarında "Apple Music" və "VKontakte" chartinda 6-cı, sonra "Yandex Music"də 2-ci, "Shazam" dünya chartinda isə 63-cü yerə çatır.

2023-cü ildə isə "Birinci Xanım" ("Первая леди") adlı albomu tamaşaçılara təqdim edir.

2024-cü ildə "Keçmişə görə" ("За бывшего") adlı sinqlı ilə çartlarda yüksəlmiş və bu mahnı musiqi platformalarında ən çox dinlənilən treklərdən biri olmuşdur.

2024-cü ildə Çebotinanın norveçli futbolçu Mathias Norman ilə münasibətdə olduğu barədə xəbərlər yayılır və cütlük bu münasibəti sosial şəbəkələrdə dolayısı ilə təsdiqləyir. Lyüsya, Mathias Normanın bir zamanlar formasını geydiyi Moskvanın Dinamo futbol klubunun azarkeşidir.

2024-cü ildə "Yeni Dalğa" müsabiqəsində "Lolita" mahnısını ifa edərkən səhnədə saçını kəsməklə diqqəti özünə cəlb etmişdir.

 Musiqi üslubu və populyarlıq 
Çebotina əsasən rus pop janrında fəaliyyət göstərir. Onun mahnıları emosional lirikası və yadda qalan melodiyası ilə seçilir. O, həmçinin musiqi kliplərinin rejissoru və ssenaristi kimi də fəaliyyət göstərir.

2025-ci ilin aprel ayına olan məlumata görə, onun mahnıları ümumilikdə 134.7 milyon dəfə dinlənilmiş və aylıq 408,661 dinləyicisi vardır.

 İstinadlar 

Kateqoriya:Rusiya müğənniləri
Kateqoriya:XXI əsr müğənniləri
Kateqoriya:Rusiya aktrisaları
Kateqoriya:XXI əsr aktrisaları
Kateqoriya:Əlifba sırasına görə musiqiçilər